Man behøver ikke at vise alting frem, blot fordi man kan. Man bliver nødt til at vurdere, hvad der er rigtigt at gøre for ikke at provokere eller såre folk unødvendigt.

Claus Hjortdal, formand for Skolelederforeningen, mener ikke, at eleverne i folkeskolen skal se de kontroversielle Muhammed-tegninger, når de diskuterer ytringsfrihed. Det kan være fint at tale om Muhammed-krisen som en historisk begivenhed, men lærere bør afholde sig fra at hive tegningerne frem, mener han.

»Spørgsmålet er, hvordan vi i folkeskolen formidler ytringsfriheden. Behøver vi vise Muhammed-tegningerne for at tale om den reaktion, der kom på baggrund af det? Man demonterer den åbne diskussion, hvis der sidder muslimske elever, der bliver stødt af de her tegninger,« siger Claus Hjortdal.

Han understreger, at diskussionen handler om, hvad der skal til for at tale om ytringsfrihed, og at ytringsfrihed ikke er lig med, at alt skal fremlægges i folkeskolen.

»Det er ikke folkeskolens opgave at sikre de kunstners ytringsfrihed. Vi skal sikre, at vi forstår hinanden. At folk forstår de ting, der skete omkring ytringsfriheden. Vi skal formidle det sådan, at det kan skabe en debat,« uddyber han.

Blot fordi, at ting er tilgængelige, betyder det ikke, at det retfærdiggør at inddrage det i undervisningen over for børn, mener skoleledernes formand.

»Islamisk Stat henretter folk ved at halshugge dem. De billeder ligger på nettet. Når vi fortæller eleverne om grusomhederne, skal vi så vise billeder af henrettelser i undervisningen,« spørger han.

»Jeg mener ikke, at vi skal vise alting, bare fordi vi kan. Vi må blive nødt til at vurdere, hvad der er rigtigt at gøre. Vi viser heller ikke pornofilm i skolen for at tale om pornoens skadelige virkninger. Vi kan sagtens snakke abstrakt om nogle ting uden at vise alting,« siger Claus Hjortdal.